Continua obert el termini d'inscripció per a l'Esplai dels Xiquets fins al 4 d’octubre
24 de setembre 2019

![](/media/x43biyud/33c_esplaicasal-19-20.jpg) 

El termini d'inscripció de la nova edició de l'Esplai dels Xiquets continua obert fins al divendres 4 d’octubre. Es tracta d’un espai de temps lliure i oci per als xiquets i xiquetes organitzat per la delegació de Joventut de l'Ajuntament de Sagunt per a este curs 2019-2020.

  

Este projecte està enfocat a xiquetes i xiquets matriculats en centres d'infantil i primària, nascuts entre el 2012 i el 2016, tots dos inclosos. Els dies de realització de les activitats seran els dissabtes des del 19 d'octubre de 2019 al 30 de maig de 2020, amb un horari de 10.30 a 13.30 hores.

  

El regidor de Joventut, Guillermo Sampedro ha explicat que l'Esplai dels Xiquets “**contempla una programació lúdico-educativa dirigida al temps lliure dels xiquets i xiquetes. Entre les activitats hi haurà tallers, jocs, cinema i excursions, perquè els xiquets d'infantil i primària puguen ocupar el seu temps lliure els dissabtes al matí amb estes activitats de forma divertida i entretinguda, treballant assumptes com la cura del medi ambient i el reciclatge, els hàbits saludables en l'educació i l'exercici físic, així com el coneixement del patrimoni local, tenint en compte que el tema central són els drets del menor**”.

  

En este sentit, Sampedro recorda que “**som Ciutat Amiga de la Infància des de 2016, un nomenament que atorga Unicef a aquells municipis que destaquen per a donar participació als seus menors i per les seues polítiques a favor de la infància i l'adolescència, on els drets dels nostres xiquets i xiquetes siguen una realitat”**.

  

Des de la regidoria són conscients de la importància de l'educació en el temps lliure, per este motiu, han organitzat de nou este espai d'oci i temps lliure en el qual, a través de jocs, tallers, excursions i dinàmiques de grup es donaran a conéixer i treballaran els drets del menor.

  

Per tant, este projecte té com a punt de partida el joc i les relacions entre xiquets com a element fonamental per al desenvolupament dels menors. Es tracta d'activitats organitzades perquè complisquen amb cinc requisits fonamentals: temps, espai, joguets i objectes diversos, companys i adults que compartixen i acompanyen el joc. A més, segons el regidor de Joventut, “**també pretenem oferir a les famílies un servici ampli i a la mesura de les seues necessitats, ajudant la conciliació familiar i ajudant els xiquets i xiquetes en la seua educació amb tallers i jocs. És a dir, un servici molt més complet que una ludoteca**”. Este servici, que es va remunicipalitzar l'any passat, es presta amb monitors propis de l'Ajuntament i s'oferix en els dos nuclis, tant a Sagunt com al Port de Sagunt.

  

Els punts d'informació per al programa són el Casal Jove del Port de Sagunt i el Centre Cultural Mario Monreal de Sagunt. Les inscripcions es poden realitzar a través de la seu electrònica de l'ajuntament o personalment en el SAIC. Per a obtindre més informació, telefonar al 96 268 34 39 o entrar en la web [www.saguntjove.es​](https://www.saguntjove.es/).

​

*   [](http://www.facebook.com/sharer.php?u=https://aytosagunto.es/va/actualitat/continua-obert-el-termini-d-inscripcio-per-a-l-esplai-dels-xiquets-fins-al-4-d-octubre/ "Facebook")
*   [](http://twitter.com/share?url=https://aytosagunto.es/va/actualitat/continua-obert-el-termini-d-inscripcio-per-a-l-esplai-dels-xiquets-fins-al-4-d-octubre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/continua-obert-el-termini-d-inscripcio-per-a-l-esplai-dels-xiquets-fins-al-4-d-octubre/ "Linked In")
*   [](mailto:?body=https://aytosagunto.es/va/actualitat/continua-obert-el-termini-d-inscripcio-per-a-l-esplai-dels-xiquets-fins-al-4-d-octubre/)